ಪುತ್ರ ಶೋಕಂ ನಿರಂತರಂ.. ಅಗಲಿದ ಮಗನ ಸ್ಮರಣೆಗಾಗಿ ಮಹಾದ್ವಾರ ನಿರ್ಮಿಸಿದ ಪೋಷಕರು ವಿಜಯಪುರ ಜಿಲ್ಲಾ ಪಂಚಾಯತ್ ಸದಸ್ಯೆ ದಾನಮ್ಮ ಅಂಗಡಿ ಹಾಗೂ ಉದ್ಯಮಿ ಗುರುಲಿಂಗಪ್ಪ ಅಂಗಡಿವರ ಪುತ್ರ ರಕ್ಷಿತ್ ಅಂಗಡಿ ಎಂಬಾತ 16 ಜೂನ್ 2020ರಲ್ಲಿ ಹೃದಯಾಘಾತದಿಂದ ಮೃತಪಟ್ಟಿದ್ದಾನೆ. ಅಂಧನಾಗಿದ್ದರೂ ಆತ ಕಣ್ಣಿದ್ದವರನ್ನೂ ಮೀರಿಸುವ ಮಹಾ ಚತುರನಾಗಿದ್ದ. ಅವನ ಅಗಲಿಕೆಯ ನೋವು ಮರೆಯಲು ಪೋಷಕರು ಮಹಾದ್ವಾರ ನಿರ್ಮಿಸಿದ್ದಾರೆ.ವಿಜಯಪುರ: ದೈಹಿಕ ನ್ಯೂನತೆ ಮೆಟ್ಟಿನಿಂತು ಬಹುಮುಖ ಪ್ರತಿಭೆಯಾಗಿ ಗುರುತಿಸಿಕೊಂಡಿದ್ದ ಯುವಕನೋರ್ವ ಅಕಾಲಿಕ ಮರಣಕ್ಕೀಡಾಗಿದ್ದ. ಹೀಗಾಗಿ ಪೋಷಕರು ಮಗನ ಸ್ಮರಣೆಗಾಗಿ 25 ಲಕ್ಷ ರೂಪಾಯಿ ವೆಚ್ಚದಲ್ಲಿ ಜಿಲ್ಲೆಯ ಬಬಲೇಶ್ವರ ತಾಲೂಕಿನ ಸುಕ್ಷೇತ್ರ ಸಂಗಾಪೂರ ಎಸ್ ಹೆಚ್ ಗ್ರಾಮಕ್ಕೆ ಮಹಾದ್ವಾರ ಬಾಗಿಲು ನಿರ್ಮಿಸಿದ್ದಾರೆ. ಮೃತ ಯುವಕನ ತಂದೆ ಗುರುಲಿಂಗಪ್ಪ ಅಂಗಡಿ ಅವರು ಮಾತನಾಡಿದರುಜಿಲ್ಲೆಯ ಕಾಖಂಡಕಿ ಮತಕ್ಷೇತ್ರದ ಜಿಲ್ಲಾ ಪಂಚಾಯತ್ ಸದಸ್ಯೆ ದಾನಮ್ಮ ಅಂಗಡಿ ಹಾಗೂ ಉದ್ಯಮಿ ಗುರುಲಿಂಗಪ್ಪ ಅಂಗಡಿಯವರ ಪುತ್ರ ರಕ್ಷಿತ್ ಅಂಗಡಿ ಎಂಬಾತ 16 ಜೂನ್ 2020ರಲ್ಲಿ ಹೃದಯಾಘಾತದಿಂದ ಅಕಾಲಿಕ ಮರಣ ಹೊಂದಿದ್ದ. ಅಂಧನಾಗಿದ್ದರೂ ಕಣ್ಣಿದ್ದವರನ್ನೂ ಮೀರಿಸುವ ಮಹಾ ಚತುರನಾಗಿದ್ದ. ರಕ್ಷಿತ್ ಎಸ್ಎಸ್ಎಲ್ಸಿಯಲ್ಲಿ ಪ್ರಥಮ ಶ್ರೇಣಿಯಲ್ಲಿ ತೇರ್ಗಡೆಯಾಗಿದ್ದ. ಅಲ್ಲದೇ, ಭಾರತ ಸರ್ಕಾರ ನಡೆಸುವ ರಾಷ್ಟ್ರಮಟ್ಟದ ಪ್ರತಿಭಾ ಅನ್ವೇಷಣೆ ಪರೀಕ್ಷೆಯಲ್ಲಿ ಪ್ರಥಮ ಸ್ಥಾನ ಪಡೆದಿದ್ದ.ರಕ್ಷಿತ್ ಅಂಗಡಿ ಮೃತ ಯುವಕ ಮೊಬೈಲ್ ಮತ್ತು ಕಂಪ್ಯೂಟರ್ಗಳನ್ನು ಲೀಲಾಜಾಲವಾಗಿ ಬಳಸುತ್ತಿದ್ದ ಈತ ವಿದ್ಯುತ್ ಪರಿಕರಗಳು ಸೇರಿದಂತೆ ಕಾರು, ಬೈಕ್ ರಿಪೇರಿ ಮಾಡುತ್ತಿದ್ದ. ಜೊತೆಗೆ ಅವುಗಳನ್ನು ಚಲಾಯಿಸುತ್ತಿದ್ದನಲ್ಲದೇ ತಂದೆ ಗುರುಲಿಂಗಪ್ಪ ಅವರ ಉದ್ಯಮದಲ್ಲೂ ಸಹಾಯ ಮಾಡುತ್ತಿದ್ದ. ರಕ್ಷಿತ್ ಮುಂದೆ ಐಎಎಸ್ ಪಾಸ್ ಮಾಡುವ ಅಗಾಧ ಕನಸು ಕಂಡಿದ್ದ. ವಿಜ್ಞಾನ ವಿಭಾಗದಲ್ಲಿ ದ್ವಿತೀಯ ಪಿಯು ಮುಗಿಸಲು ಸಾಕಷ್ಟು ತಯಾರಿ ಮಾಡಿಕೊಂಡಿದ್ದ ಆತ ಐದು ಪರೀಕ್ಷೆಗಳನ್ನು ಸಮರ್ಥವಾಗಿ ನಿಭಾಯಿಸಿದ್ದ.ಜನರಿಂದ ದೇವರಿಗೆ ಹಿಡಿಶಾಪ: ಪರೀಕ್ಷೆ ಜತೆಯಲ್ಲಿಯೇ ಕೊನೆಯ ಪರೀಕ್ಷೆ ಬರೆದಿದ್ದರೆ ಇಷ್ಟೊತ್ತಿಗಾಗಲೇ ಅತ್ಯುನ್ನತ ದರ್ಜೆಯಲ್ಲಿ ರಕ್ಷಿತ್ ತೇರ್ಗಡೆಯಾಗಿರುತ್ತಿದ್ದ. ಆದರೆ, ಕೊರೊನಾದಿಂದಾಗಿ ಪರೀಕ್ಷೆ ಮುಂದೂಡಲ್ಪಟ್ಟಿತು. ಕೊನೆಯ ಪರೀಕ್ಷೆ ಇಂಗ್ಲಿಷ್ ಬರೆಯುವ ಮುನ್ನವೇ ಅಂದರೆ ಪರೀಕ್ಷೆ ಇನ್ನೆರೆಡು ದಿನವಿರುವಾಗಲೇ ರಕ್ಷಿತ್ ಹೃದಯಾಘಾತಕ್ಕೊಳಗಾದ. ಮುಂದೆ ಬಂದ ಫಲಿತಾಂಶದಲ್ಲಿ ರಕ್ಷಿತ್ ಬರೆದ 5 ವಿಷಯಗಳ ಪರೀಕ್ಷೆಯಲ್ಲಿ ಸಾಧಿಸಿದ್ದು ಶೇ. 90 ಫಲಿತಾಂಶ. ಆಗ ಆತನ ಫಲಿತಾಂಶ ಕಂಡ ಜನ ದೇವರಿಗೆ ಹಿಡಿಶಾಪ ಹಾಕಿದ್ದರು. ಇದನ್ನು ನೆನಪಿಸಿಕೊಂಡು ತಂದೆ ಗುರುಲಿಂಗಪ್ಪ ಅಂಗಡಿ ಭಾವುಕರಾಗುತ್ತಾರೆ.ಲೋಕಾರ್ಪಣೆ ಕಾರ್ಯಕ್ರಮ: ಇದೀಗ ಮಗನ ನೆನಪಿಗಾಗಿ ನಿರ್ಮಿಸಿರುವ ಮಹಾದ್ವಾರದ ಲೋಕಾರ್ಪಣೆ ಕಾರ್ಯಕ್ರಮ ನಡೆಯಲಿದ್ದು, ಸಿದ್ದಲಿಂಗೇಶ್ವರ ದಿವ್ಯ ಸಾನಿಧ್ಯದಲ್ಲಿ ನಡೆದಾಡುವ ದೇವರು ಸಿದ್ದೇಶ್ವರ ಮಹಾಸ್ವಾಮಿಗಳು ಹಾಗೂ ವಿವಿಧ ಮಠಾಧೀಶರ ಉಪಸ್ಥಿತಿಯಲ್ಲಿ ಹಾಗೂ ಮಾಜಿ ಡಿಸಿಎಂ ಲಕ್ಷ್ಮಣ ಸವದಿ, ನಿಗಮದ ಅಧ್ಯಕ್ಷ ವಿಜುಗೌಡ ಪಾಟೀಲ, ಮಾಜಿ ಸಚಿವ ಅಪ್ಪಾಸಾಹೇಬ ಪಟ್ಟಣಶೆಟ್ಟಿ, ಜಿಲ್ಲಾ ಅಧ್ಯಕ್ಷ ಆರ್. ಎಸ್ ಪಾಟೀಲ ಕುಚಬಾಳ ಹಾಗೂ ಪ್ರಕಾಶ ಅಕ್ಕಲಕೋಟ ಮತ್ತಿತರರು ಭಾಗವಹಿಸುವ ಕಾರ್ಯಕ್ರಮದಲ್ಲಿ ಮಹಾದ್ವಾರ ಲೋಕಾರ್ಪಣೆಗೊಳ್ಳಲಿದೆ. ನಾಳೆ 10:00 ಗಂಟೆಗೆ ಸಿದ್ಧಲಿಂಗೇಶ್ವರ ಕಮರಿ ಮಠ ಸುಕ್ಷೇತ್ರ ಸಂಗಾಪುರ ಎಸ್. ಹೆಚ್ ನಲ್ಲಿ ನಡೆಯುವ ಕಾರ್ಯಕ್ರಮಕ್ಕೆ ಸಿದ್ಧತೆಗಳು ಪೂರ್ಣಗೊಂಡಿವೆ.ಓದಿ: ಶಾಲೆಗೆ ಬಣ್ಣ, ಸ್ಮಾರ್ಟ್ ಕ್ಲಾಸ್ಗೆ ತಿಂಗಳ ವೇತನ ಕೊಟ್ಟ ಹೆಡ್ಮಾಸ್ಟರ್.. ಕೈಜೋಡಿಸಿದ ಗ್ರಾಮಸ್ಥರು